UACเล็งเพิ่มทุน200ล้าน
UAC เตรียมเพิ่มทุน หาเงินลงทุนธุรกิจพลังงานทดแทน 450-500 ล้านบาท ตั้งเป้าในปี 2559 รายได้พุ่งขึ้นเกิน 100%
10 ม.ค. 2555

UAC เตรียมเพิ่มทุน หาเงินลงทุนธุรกิจพลังงานทดแทน 450-500 ล้านบาท ตั้งเป้าในปี 2559 รายได้พุ่งขึ้นเกิน 100%
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) เปิดเผยว่า บริษัทอยู่ระหว่างการพิจารณาเพิ่มทุนจดทะเบียนเพื่อนำเงินไปลงทุนในธุรกิจก๊าซชีวภาพอัด (CBG) และธุรกิจนำก๊าซที่เหลือจากการขุดเจาะน้ำมันดิบกลับมาใช้ประโยชน์ มูลค่าลงทุนรวมประมาณ 450-500 ล้านบาท
บริษัทจำเป็นต้องเพิ่มทุนอีกไม่เกิน 200 ล้านบาท จากปัจจุบันบริษัทมีกำไรสะสมอยู่ 100 ล้านบาท มีเงินเหลือจากการขายหุ้นให้กับประชาชนครั้งแรก (ไอพีโอ) 60 ล้านบาท และมีแผนกู้เงินจากสถาบันการเงินไม่เกิน 100 ล้านบาท
“เรากำลังพิจารณาว่าจะเพิ่มทุนด้วยวิธีใด ซึ่งตอนนี้ดูอยู่ 3 แนวทาง คือ การออกใบสำคัญแสดงสิทธิเพื่อซื้อหุ้นสามัญ (วอร์แรนต์) การออกหุ้นเพิ่มทุนโดยตรง และการออกหุ้นเพื่อเสนอขายให้กับนักลงทุนเฉพาะเจาะจง (พีพี) ซึ่งวิธีหลังมีความเป็นไปได้มากสุด เพราะได้คุยกับพันธมิตรและนักลงทุนสถาบันไว้แล้วหลายราย โดยคาดว่าจะได้ข้อสรุปภายในไตรมาสแรกปีนี้ และระดมเงินเสร็จในช่วงกลางปี” นายกิตติ กล่าว
อย่างไรก็ตาม ไม่อยากให้ผู้ถือหุ้นตกใจกับการเพิ่มทุนจดทะเบียน เนื่องจากโครงการที่บริษัทเข้าไปลงทุนเป็นโครงการที่ดี ให้ผลตอบแทนสูง สามารถสร้างกำไรได้มากในอนาคต และการลงทุนดังกล่าวจะไม่ส่งผลกระทบกับการจ่ายเงินปันผล เนื่องจากบริษัทยังยืนยันนโยบายจ่ายปันผลในอัตรา 40% ของกำไรสุทธิ
สำหรับโครงการนำก๊าซที่เหลือจากการขุดเจาะน้ำมันดิบกลับมาใช้ประโยชน์ใช้เงินลงทุนประมาณ 300 ล้านบาท คาดว่าจะก่อสร้างแล้วเสร็จภายในไตรมาส 3 ปีนี้ และสร้างรายได้ประมาณ 200 ล้านบาทต่อปี ส่วนธุรกิจผลิตก๊าซชีวภาพอัดใช้เงินลงทุน 110 ล้านบาท มีกำลังผลิตประมาณ 3,000 ตันต่อปี และจะเริ่มรับรู้รายได้ตั้งแต่ไตรมาส 2 ปีนี้เป็นต้นไป
ทั้งนี้ บริษัทตั้งเป้ารายได้ในปี 2559 หรือภายใน 5 ปีข้างหน้าถึง 2,500 ล้านบาท เพิ่มขึ้นเกิน 100% จากปี 2554 ที่คาดว่าจะมีรายได้ประมาณ 1,000 ล้านบาท แบ่งเป็นรายได้จากธุรกิจพลังงานทดแทนประมาณ 40% ที่เหลือเป็นธุรกิจปิโตรเคมีและเคมีภัณฑ์ และคาดว่าอัตรากำไรขั้นต้นจะเฉลี่ยอยู่ที่ประมาณ 17-18%